Diari Oficial de la Generalitat Valenciana


Sumari del DOGV 8073, del 29-06-2017 (2017/4891)

RESOLUCIÓ de 8 de maig de 2017, de la Direcció General de Medi Natural i d'Avaluació Ambiental, per la qual s'ordena la publicació dels informes ambientals i territorials estratègics corresponents als expedients 64/16-EAE Sant Vicent del Raspeig i 73/16-EAE Tavernes Blanques.
------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8073

Data del DOGV
:   29-06-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/4891


Data del document
:   08-05-2017

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * impacte ambiental

RESOLUCIÓ de 8 de maig de 2017, de la Direcció General de Medi Natural i d'Avaluació Ambiental, per la qual s'ordena la publicació dels informes ambientals i territorials estratègics corresponents als expedients 64/16-EAE Sant Vicent del Raspeig i 73/16-EAE Tavernes Blanques. [2017/4891]  
De conformitat amb l'article 51.7 de la Llei 5/2014, de 25 de juliol, de la Generalitat, d'ordenació del territori, urbanisme i paisatge, de la Comunitat Valenciana, el qual estableix la publicació en el Diari Oficial de la Generalitat Valenciana de l'informe ambiental i territorial estratègic, resolc:  
  
Publicar en el Diari Oficial de la Generalitat Valenciana els informes ambientals i territorials estratègics corresponents als expedients 64/16-EAE Sant Vicent del Raspeig i 73/16-EAE Tavernes Blanques.  
  
  
«Informe ambiental i territorial estratègic  
Expedient: 64/16-EAE.  
Títol: Modificació puntual núm. 2 del Pla parcial sector PAU-2 El Castellet a Sant Vicent del Raspeig.  
Promotor: Ajuntament de Sant Vicent del Raspeig.  
Autoritat substantiva: Comissió Territorial d'Urbanisme i Ajuntament.  
Localització: Sant Vicent del Raspeig.  
  
La comissió d'avaluació ambiental, en sessió realitzada el 9 de febrer de 2017, va adoptar l'acord següent:  
Vista la proposta de l'informe ambiental i territorial estratègic de la modificació puntual núm. 34 del Pla general i modificació puntual núm. 2 del Pla parcial sector PAU-2 El Castellet a Sant Vicent del Raspeig, en els termes següents:  
  
A. Fonaments pels quals se sotmet la modificació a avaluació ambiental estratègica.  
L'avaluació ambiental estratègica és l'instrument de prevenció, establit en la Directiva 2001/42/CE, del Parlament Europeu i del Consell, de 27 de juny, per a la integració dels aspectes ambientals en la presa de decisions de plans i programes públics. Aquesta directiva s'incorpora al dret intern espanyol per mitjà de la Llei 21/2013, de 9 de desembre, d'avaluació ambiental, i al dret autonòmic per mitjà de la Llei 5/2014, de 25 de juliol, d'ordenació del territori, urbanisme i paisatge de la Comunitat Valenciana (LOTUP), en la qual s'estableix (art. 46), que seran objecte d'avaluació ambiental i territorial estratègica ordinària els plans i programes, així com les seues modificacions, que s'adopten o aproven per una Administració pública i l'elaboració i aprovació de la qual vinga exigida per una disposició legal o reglamentària o per acord del Consell.  
El Reial decret legislatiu 7/2015, de 30 d'octubre, pel qual s'aprova el text refós de la Llei de sòl i rehabilitació urbana, estableix en l'article 22 que els instruments d'ordenació territorial i urbanística estan sotmesos a avaluació ambiental de conformitat amb el que preveu la legislació d'avaluació ambiental.  
En la LOTUP s'estableix (art. 46), que seran objecte d'avaluació ambiental i territorial estratègica ordinària els plans i programes, així com les seues modificacions, que s'adopten i aproven per una Administració pública i l'elaboració i aprovació de la qual vinga exigida per una disposició legal o reglamentària o acord del Consell, complint els supòsits de l'apartat 1 de l'article esmentat.  
D'acord amb allò que s'ha estipulat en l'article 46.3 de la LOTUP, l'òrgan ambiental determinarà si un pla o programa ha de ser objecte d'avaluació ambiental i territorial estratègica simplificada o ordinària, en els supòsits allí previstos i tenint en compte els criteris establits en l'annex VIII de la llei, tot això amb consulta prèvia les administracions públiques afectades i d'acord amb les fases de la tramitació exposades en l'article 49.  
  
B. Document inicial estratègic  
B.1 Documentació aportada  
En data 4 d'agost de 2016, va tindre entrada des del Servei Territorial d'Urbanisme en el Servei d'Avaluació Ambiental Estratègica la modificació puntual núm. 34 del Pla general i modificació puntual núm. 2 del Pla parcial sector PAU-2 El Castellet, de Sant Vicent del Raspeig motivada per la necessitat de resoldre la següent problemàtica, als efectes que es produïsca un pronunciament per part de l'òrgan ambiental:  
  
- Per un costat la modificació puntual núm. 34 del Pla general consistent en l'eliminació de la unitat d'actuació 30 (classificat actualment com a sòl urbà industrial) i la qualificació d'aquests terrenys com a dotacional esportiu, així com la parcel·la sítia al c/ Alacant (8.013 m² de sòl qualificat de dotacional de la xarxa secundària), i la seua adscripció al sector PAU-2 Castellet, adaptant les seues fitxes de gestió.  
  
- D'un altre, la modificació puntual núm. 2 del Pla parcial del sector PAU-2 Castellet, quant a la seua ordenació detallada.  
La documentació remesa en suport paper consisteix en:  
- Document inicial estratègic i esborrany del pla de la modificació puntual núm. 34 del Pla general i modificació núm. 2 del Pla parcial Castellet, de Sant Vicent del Raspeig.  
El 26 de setembre de 2016 es comunica l'obertura de l'expedient a l'Ajuntament de Sant Vicent del Raspeig (064/5446-NAP).  
  
B.2 Informació territorial.  
El municipi de Sant Vicent del Raspeig, situat en la comarca de l'Alacantí en la província d'Alacant, té una població de 56.302 habitants (segons l'IVE a 01.01.2015). La superfície del terme municipal és de 40,55 km². Se situa a una altitud de 107 msnm i a una distància de 6 km d'Alacant.  
Limita amb els termes municipals d'Alacant a l'oest, Tibi i Xixona al nord, Mutxamel i Alacant a l'est i Alacant al sud.  
B.3. Planejament vigent.  
El planejament urbanístic de Sant Vicent del Raspeig, en vigor, es defineix a través del Pla general municipal d'ordenació urbana de Sant Vicent del Raspeig, que va ser aprovat definitivament per la Comissió Territorial d'Urbanisme d'Alacant en acords del 5 d'abril de 1990 i 26 de setembre de 1990.  
En desplegament de les previsions del Pla general de 1990, va ser aprovat definitivament homologació i Pla parcial del sector PAU-2 Castellet, mitjançant un acord de la CTU d'Alacant de 20 de novembre de 2006, verificat per Resolució de la secretària autonòmica de Territori i Medi Ambient de 10 d'abril de 2007. Posteriorment, amb data 28 d'abril de 2010 es va aprovar pel Ple de l'Ajuntament la primera modificació puntual del mencionat Pla parcial.  
Ni el Pla general ni el Pla parcial de desenvolupament van ser avaluats ambientalment en el seu moment.  
B.4 Objecte i descripció de la proposta de la modificació.  
La modificació comprén l'àmbit físic dels sòls que actualment ocupa la UA-30, el sector PAU-2 Castellet, (inclosa la seua xarxa primària de dotacions adscrita) així com els terrenys dotacionals sitis al carrer Alacant que donen enfront de la Universitat qualificats de SU/SV.  
  
Antecedents.  
  
Amb data Registre General d'Entrada de 31 de juliol de 2014, la propietat dels terrenys sitis al carrer Alacant, procedents de la hisenda El Pilar, classificats pel Pla general vigent de sòl urbà, amb la qualificació de sòl dotacional -serveis urbans generals per a serveis viaris-, comunica a l'Ajuntament el seu propòsit d'iniciar expedient de preu just.  
  
En paral·lel, hi ha la necessitat municipal de creació de sòl dotacional de caràcter esportiu davant de la impossibilitat de materialitzar noves instal·lacions per no tindre sòl per a aquesta finalitat, i prioritza la seua localització en la zona sud del municipi, ja que la zona nord queda abastida per la Ciutat Esportiva actual.  
Amb tot això, contigua al sector PAU-2 Castellet, en posició completament descontextualitzada es localitza una unitat d'actuació de caràcter industrial, la UA-30 amb perfecta vocació per a reconvertir-se en sòl de caràcter dotacional.  
En paral·lel hi ha un excés d'aprofitament en el sector PAU-2 Castellet, el qual, segons s'estipula en la clàusula cinquena-apartat 3 del contracte de programació firmat amb data 7 de març de 2008, l'urbanitzador s'obliga complementàriament a assumir la seua adquisició amb previsió de dur-se a terme a través del procediment de reparcel·lació.  
  
No obstant això, amb data 26 de desembre de l'any 2014, aquest presenta escrit per mitjà del qual renúncia formalment al «dret» d'adquisició de l'excedent d'aprofitament concedit, i indica que l'Ajuntament queda alliberat del compromís esmentat i pot disposar dels esmentats aprofitaments lliurement i sense cap condicionament per part d'URBEDESA, SA, mercantil que actualment té els drets d'agent urbanitzador per al desenvolupament del pla parcial.  
Per a això sorgeix el plantejament de la modificació puntual núm. 34, la qual suposa una reordenació del sector per a adaptar-se a les noves determinacions de caràcter estructural, per la qual cosa sorgeix la necessitat de la modificació del Pla parcial Castellet a fi de concentrar les parcel·les lucratives en la part nord, alliberant la zona sud per a la implantació de les dotacions de la xarxa secundària.  
  
Objecte de la modificació  
Per a donar resposta a les necessitats actuals del municipi de Sant Vicent del Raspeig es plantegen de forma conjunta les modificacions que es descriuen a continuació:  
- D'una banda, l'eliminació de la unitat d'actuació 30 i la qualificació d'aquests terrenys de sòl dotacional de caràcter esportiu.  
  
Es tracta d'una unitat d'actuació de caràcter industrial que se situa de forma confrontant per l'oest amb les vies del ferrocarril, pel sud amb la via de caràcter metropolità A-77a i per l'est amb el límit del sector PAU-2 Castellet, s'ubica en un context urbà l'ús predominant del qual és el residencial i es considera, per tant, com un reducte de sòl industrial al marge dret de la via fèrria incompatible amb el seu entorn pròxim.  
  
Són terrenys classificats de sòl urbà, inclosos en unitat d'actuació/unitat d'execució el desenvolupament de la qual encara està pendent.  
En segon lloc, es proposa l'adscripció i inclusió en l'àrea de repartiment a càrrec de l'excedent d'aprofitament existent en el sector PAU-2 Castellet de dos sòls dotacionals externs:  
- Els terrenys que actualment ocupa la UA-30 que es qualificarien de sòl dotacional de caràcter esportiu-recreatiu (PQD segons nomenclatura de la LOTUP).  
- Els terrenys sitis al carrer Alacant procedents de la hisenda El Pilar, classificats de sòl urbà, amb la qualificació de sòl dotacional, serveis urbans generals per a serveis viaris (SU/SV) dins del PGMO 1990 vigent.  
- Es tracta aquests últims de sòls de caràcter dotacional, no adscrits pel PGMO 1990 vigent a cap àrea de repartiment i l'obtenció dels quals, per tant, es preveu per la via expropiadora.  
És necessària per tant la modificació de les condicions bàsiques previstes tant en la fitxa de planejament com en la fitxa de gestió per al desplegament i execució del sector PAU-2 Castellet, que va establir el document d'homologació sectorial aprovat per la CTU amb data 20 de novembre de 2006. La modificació de les fitxes implica, de la mateixa manera, la seua adaptació a la LOTUP.  
El Pla parcial PAU 2- Castellet, es troba emplaçat en el sud-oest del nucli urbà del municipi i queda delimitat al sud per la via de caràcter metropolità A-77a, a l'oest per les vies del ferrocarril, al nord pel sector Els Montoyos, i a l'est amb la prolongació del carrer Major.  
  
  
Proposta modificativa.  
Amb la modificació puntual núm. 34 pretén donar resposta a les necessitats municipals sense lesionar interessos de tercers que es concreten en el següent:  
1. Eliminació de la UA-30 i qualificació dels terrenys de sòl dotacional de la xarxa primària de caràcter esportiu-recreatiu (SQD segons nomenclatura de la LOTUP i D/DP segons nomenclatura del PGMO de 1990 que serà la que s'utilitze), mantenint la seua classificació de sòl urbà.  
2. Inclusió dels terrenys anteriors qualificats de dotacionals D/DP en l'àrea de repartiment del sector PAU-2 Castellet, a càrrec de l'excedent d'aprofitament existent en aquest.  
L'article 77 de la LOTUP estableix les possibles maneres de compensació de l'excedent d'aprofitament d'una actuació, entre les quals es troba la cessió de terrenys en un altre sector, àrea de repartiment o àmbit urbanístic, per mitjà de transferències d'aprofitament, que seria el cas que ens ocupa.  
Els propietaris d'aquests terrenys mantindran els drets i deures amb què compten en l'actualitat, segons les dades existents en la fitxa de la UA-30, i entraran a formar part de l'àrea de repartiment amb un aprofitament tipus ponderat i unes obligacions quant a participació en les càrregues d'urbanització diferenciades.  
3. Inclusió dels terrenys sitis al carrer Alacant procedents de la hisenda El Pilar, classificats com a sòl urbà amb la qualificació de sòl dotacional SU/SV, en l'àrea de repartiment del sector PAU-2 Castellet, igualment a càrrec de l'excedent d'aprofitament existent en aquest.  
  
Els propietaris d'aquests terrenys obtindran en l'àmbit del sector Castellet un aprofitament equivalent al valor de l'aprofitament mitjà de la zona on actualment s'ubiquen, i entraran a formar part de l'àrea de repartiment amb un aprofitament tipus ponderat i no comptant amb obligacions quant a participació en les càrregues d'urbanització.  
  
4. Modificació de les fitxes de planejament i gestió que va establir el document d'homologació sectorial en l'àmbit del PAU-2 Castellet aprovat per la CTU amb data 20 de novembre de 2006, així com la seua adaptació als nous estàndards urbanístics previstos en la LOTUP.  
  
5. Les fitxes contingudes en l'homologació són el document essencial que resumeix i fixa les determinacions de caràcter estructural per a l'ordenació de l'àmbit del sector Castellet, que ha passat a formar part del contingut del pla general vigent.  
Quant a la fitxa de planejament es planteja bàsicament modificar:  
  
- El viari de xarxa primària interior al sector, suprimint:  
- El vial de connexió amb la UA-30, ja que després de la modificació plantejada es considera innecessari.  
- El vial de connexió ampliació Universitat d'Alacant, per no estimar oportú la seua connexió amb pont sobre la A-36 (A-77a).  
- La ubicació de les zones verdes de xarxa secundària.  
- La preferència de localització de l'ús terciari.  
- La preferència de localització dels sòls dotacionals del sector en la seua zona sud.  
Les modificacions exposades impliquen necessàriament modificar el Pla de zonificació que conté la fitxa de planejament.  
Quant a la fitxa de gestió es proposa:  
- Eliminar la condició de desenvolupament del sector PAU-2 Castellet de forma simultània amb el contigu sector de sòl urbà Montoyos, límítrof pel nord, per considerar-se innecessària i inclús perjudicial per a l'adequat desenvolupament del municipi.  
- Modificar l'àrea de repartiment per a incloure-hi els terrenys de sòl urbà de caràcter dotacional, sitis al carrer Alacant, procedents de la hisenda El Pilar, qualificats de SU/SV i els terrenys sitis a l'oest del sector qualificats de D/DP, ambdós amb un aprofitament tipus ponderat.  
  
En la proposta de modificació s'arrepleguen les taules justificatives dels càlculs d'aprofitament i les modificacions en les fitxes de planejament i gestió.  
L'ordenació plantejada per al sector PAU 2-Castellet s'adaptarà a les condicions estructurals previstes en les noves fitxes de planejament i gestió, i es concreta en el següent:  
1. Concentració de les illes edificables de caràcter residencial al nord del sector.  
2. Posicionament del sòl lucratiu de caràcter terciari junt amb la glorieta d'accés des de Dr. Marañón, en parcel·la situada al sud.  
3. Reordenació de les zones verdes plantejant un posicionament central junt amb el viari de xarxa primària existent en el sector complint els condicionants funcionals i dimensionals establits en la LOTUP.  
  
4. Modificació del disseny viari de la xarxa secundària, millorant la funcionalitat de la glorieta existent a l'interior del sector a què escometia tant la prolongació del carrer Goya com la prolongació de la via del Terraplé. D'aquesta manera escometrà tan sols a la glorieta la via del Terraplé.  
La proposta resol la continuïtat amb els carrers Dr. Marañón i vial del Terraplé, així com les prolongacions dels carrers Goya i Bailén a través del sector Els Montoyos.  
5. Ubicació dels equipaments de la xarxa secundària del sector en la seua zona sud, de forma concentrada, que proporciona major eficàcia quant a la seua gestió. L'accés a les diferents dotacions que allí puguen plantejar-se es realitzarà a través d'itineraris de vianants generats en les diferents parcel·les, i serà de caràcter restringit el trànsit rodat.  
  
En aquest cas, la superfície computable del sector coincideix amb la superfície del sector que són 12,72 ha. La nova ordenació plantejada compleix els estàndards funcionals i de qualitat previstos en l'annex IV de la LOTUP per a les dotacions públiques:  
- Xarxa viària:  
Compleix les condicions funcionals i dimensionals previstes, l'amplària dels vials és superior a 16 m, per a vials de sentit únic i superior a 20 m, per a vials de doble sentit.  
- Zones verdes:  
Compleixen les condicions funcionals i dimensionals previstes, planteja les zones verdes del sector de forma contigua al viari estructural amb tipologia de jardí (VJ).  
- Reserves de sòl dotacional de la xarxa secundària en actuacions d'ús dominant residencial (es justifica el compliment dels estàndards en la proposta del pla).  
  
B.5 Selecció d'alternatives proposades.  
No es plantegen alternatives, més enllà de l'alternativa 0 (planejament existent) i l'alternativa 1 (proposta de modificació), ja que entén el document inicial estratègic que no presenta efectes significatius sobre el medi ambient.  
A continuació s'estableix la comparativa entre les fitxes de planejament i gestió del planejament vigent i de la proposta de modificació.  
  
  
  
C. Possibles efectes sobre el medi ambient.  
Atenent els aspectes inclosos en el document inicial estratègic i consultat el sistema d'informació geogràfica d'aquesta conselleria s'aprecien els següents aspectes ambientals que pogueren veure's afectats per la modificació:  
  
Impactes sobre el medi físic.  
La modificació del Pla general consisteix en l'eliminació de la unitat d'actuació 30 i la qualificació d'aquests terrenys de dotacional esportiu i la seua adscripció al sector PAU-2 Castellet, adaptant les seues fitxes de gestió i modificant, al seu torn, el sector PAU-2 Castellet quant a la seua ordenació detallada.  
A pesar de la seua condició vigent de sòl urbà consolidat, la cartografia SIOSE determina una zona de mosaic de terreny abandonat sense cultivar majoritàriament (pastiu) no segellat, sòl amb indústries aïllades, sòl urbà mixt discontinu.  
  
Impactes sobre el medi biòtic.  
L'actuació proposada a priori no afecta cap vegetació natural, ni espècies protegides de flora o fauna. Així mateix tampoc es localitza en l'àmbit cap tipus de sòl forestal ni forest pública.  
No hi ha cap afecció en l'àmbit de la modificació a la Xarxa Natura 2000.  
  
Afeccions territorials  
En l'àrea afectada per la modificació es troba en l'entorn de la A-77a que discorre pel límit sud, així com la via de FC que limita per l'est. La modificació ha de respectar les zones de reserva i protecció de les dites infraestructures.  
  
Exposició a riscos ambientals  
Els terrenys afectats per la modificació, que presenten una fisiografia ondulada sobre materials llimosos i argilosos, no estan exposats a risc de lliscament, subsidència o col·lapse. Tampoc estan subjectes a risc d'incendis forestals. L'erosió actual és baixa en l'àmbit (7-15 tm/ha/any), mentre que l'erosió potencial és moderada (15-40 tm/ha/any). La vulnerabilitat a aqüífers és baixa en tot l'àmbit de la modificació. Igualment, no hi ha risc d'inundabilitat.  
  
Impactes sobre el patrimoni  
No hi ha cap afectació, tan sols de manera indirecta, sobre elements del patrimoni cultural o zones amb algun valor panteològic.  
  
D. Consultes realitzades.  
Per part de la direcció general competent, com a òrgan ambiental, s'ha sotmés a consultes el document inicial estratègic, d'acord amb el que disposa l'art. 51 de la LOTUP, a fi de definir el contingut de l'estudi ambiental i territorial estratègic (EATE), a les següents administracions perquè, si ho estimen oportú, hi formulen suggeriments:  
  
Consulta Informe Administració consultada  
04/08/16 04/08/16 Conselleria d'Habitatge, Obres Públiques i Vertebració del Territori.  
Servei d'Urbanisme. Direcció Territorial d'Alacant.  
28/09/16 17/01/17 Conselleria d'Habitatge, Obres Públiques i Vertebració del Territori.  
SubGral d'Ordenació, Planificació i ATE's. Infr. Verd i Paisatge  
28/09/16 Conselleria d'Habitatge, Obres Públiques i Vertebració del Territori.  
SubGral de Mobilitat. Servei de Planificació.  
28/09/16 Conselleria d'Habitatge, Obres Públiques i Vertebració del Territori.  
SubGral de Mobilitat. Servei de Mobilitat Urbana.  
28/09/16 08/11/16 Ministeri de Foment.  
Direcció General d'Infraestructures Ferroviàries.  
29/11/16 Ministeri de Foment.  
Subdelegació del Govern Alacant. Demarcació de Carreteres.  
  
  
Nota: els informes rebuts es publicaran en la web http://www.agroambient.gva.es/eae junt amb el document d'abast.  
  
Durant la fase de consultes de l'EATE i de la versió inicial de la modificació del pla especificada en l'article 53 de la LOTUP, haurà de fer-se consulta a les administracions públiques afectades mencionades, a les empreses subministradores d'aigua, energia elèctrica, gas, telefonia i telecomunicacions.  
  
E. Valoració dels possibles efectes sobre el medi ambient.  
Analitzat el document inicial estratègic i els informes rebuts, s'efectua la valoració dels possibles efectes de la present modificació puntual núm. 34 del Pla general i modificació puntual núm. 2 del Pla parcial sector PAU-2 El Castellet a Sant Vicent del Raspeig, seguint els criteris de l'annex VIII de la Llei 5/2014, de 25 de juliol, d'ordenació del territori, urbanisme i paisatge de la Comunitat Valenciana.  
Així, tenint en consideració les característiques de la modificació, per aquesta es pretén l'eliminació de la unitat d'actuació 30 i la qualificació d'aquests terrenys de dotacional esportiu i la seua adscripció al sector PAU-2 Castellet, adaptant les seues fitxes de gestió i modificant, al seu torn, el sector PAU-2 Castellet quant a la seua ordenació detallada.  
Dit això, dels informes rebuts s'observen les següents consideracions tant de tipus legal com ambiental que passem a descriure:  
  
  
Urbanisme.  
El 4 d'agost de 2016 es rep l'informe del Servei d'Urbanisme de la Direcció Territorial d'Alacant de la Conselleria d'Habitatge, Obres Públiques i Vertebració, en què es considera que les modificacions proposades suposen un increment de les superfícies dotacionals sense increment de l'edificabilitat.  
La modificació puntual núm. 34 és de caràcter estructural i per tant, segons el que disposa l'article 44 de la LOTUP, la competència per a la seua aprovació definitiva correspon a la conselleria competent en matèria d'urbanisme.  
Quant a la modificació núm. 2 del Pla parcial sector PAU-2 Castellet és de caràcter detallat i per tant la competència per a la seua aprovació definitiva correspon a l'Ajuntament, si bé aquesta no pot ser aprovada abans de la modificació puntual núm. 34, ja que desenvolupa les previsions establides en aquesta.  
Per tant, conclou des del punt de vista de les competències del Servei Territorial d'Urbanisme, no s'observa que la proposta contravinga la normativa d'aplicació.  
  
Carreteres (Ministeri Foment)  
Es rep el 13 de desembre de 2016 l'informe de la Unitat de Carreteres de la Demarcació de la Comunitat Valenciana del Ministeri de Foment en què s'emet un informe favorable la proposta de modificació.  
  
Carreteres (Autonòmic).  
El 14 de desembre de 2016 es rep l'informe del Servei de Planificació de la Direcció General d'Obres Públiques, Transports i Mobilitat, en què, des del punt de vista de la planificació viària es considera favorable la proposta de modificació, sempre que es mantinguen les condicions de l'informe 6642/2006, de data 22 de setembre de 2006 (no s'hi adjunta).  
  
  
Infraestructures ferroviàries.  
Segons l'informe rebut el 8 de novembre de 2016 de la Subdirecció General de Planificació Ferroviària del Ministeri de Foment, on a més d'assenyalar que dins de la planificació no es preveuen afeccions futures addicionals a les ja existents, es defineixen les següents zones (que podran albergar els usos i instal·lacions definits per llei) amb caràcter general:  
- Zona de domini públic:  
· 8 m a partir de l'aresta exterior de l'explanació, definida la dita aresta com la intersecció entre el talús (desmunt o terraplé) amb el terreny natural.  
- Zona de protecció:  
· 70 m a partir de l'aresta exterior de l'explanació.  
- Límit zona d'edificació:  
· 50 m mesurats des de l'aresta exterior més pròxima a la plataforma, definida aquesta última com la infraestructura ferroviària sobre la qual es disposen les capes d'assentament i la superestructura ferroviària.  
  
En cas de sòl urbà o urbanitzable, la zona de domini públic es redueix a 5 m i la zona de protecció a 8 m, mentre que en cas de zona urbana la zona límit d'edificació es redueix a 20 m.  
De tot això, l'informe acaba concloent que la modificació puntual núm. 34 del Pla general i la modificació núm. 2 del Pla parcial PAU-2 Castellet no resulten incompatibles amb la línia ferroviària present en l'entorn ni amb la planificació ferroviària.  
No obstant això, atés que la vora oest de l'àmbit és contigua amb la línia ferroviària La Encina-Alacant, per al desenvolupament futur de l'actuació corresponent s'hauran de tindre en compte les limitacions imposades en relació amb els terrenys immediats, previstes en la Llei 38/2015, de 29 de setembre, del sector ferroviari.  
  
Infraestructura Verda i Paisatge.  
D'acord amb l'informe rebut el 26 de gener de 2017 del Servei d'Infraestructura Verda i Paisatge de la Subdirecció General d'Ordenació, Planificació i Actuacions Territorials Estratègiques, analitzada la documentació s'informa, entre altres que cal tindre en compte, sobre les qüestions següents:  
- Amb caràcter general l'ordenació de l'àmbit, amb independència del seu caràcter estructural o detallat, té incidència en el paisatge, en tant que les seues determinacions són rellevants per a la configuració d'un determinat paisatge urbà, en els aspectes següents:  
· Definició de la infraestructura verda municipal i urbana i la xarxa de dotacions.  
· Delimitació i regulació de zones i subzones.  
· Fixació d'alineacions i rasants.  
· Condicions d'urbanització, parcel·lació i edificació  
La LOTUP estableix com a preceptiva la consideració d'un instrument de paisatge que acompanye el pla, no considera vàlida la justificació feta en la documentació aportada respecte d'això de la no necessitat d'un estudi d'integració paisatgística.  
- Respecte a la modificació puntual núm. 34 i d'acord amb l'ordenació estructural i la fitxa de planejament vigents, cal considerar que tindrà incidència en el paisatge atés que es modifiquen determinacions que incideixen en la qualitat del paisatge urbà (viari, espais públics i dotacionals, zones verdes, etc.).  
No obstant això, atés que es mantenen l'estructura bàsica de l'ordenació i els principals paràmetres urbanístics i es zonifica de manera adequada al caràcter del paisatge de l'àmbit i la configuració de la vora urbana, no es considera necessària l'elaboració d'un instrument de paisatge.  
- No obstant això, respecte a la modificació núm. 2 del Pla parcial del sector PAU-2 Castellet, d'acord amb la LOTUP, serà necessari valorar la redacció d'un estudi d'integració paisatgística per a la modificació de l'ordenació detallada o, si és el cas, l'adopció de mesures d'ordenació i integració paisatgística, conforme a l'art. 35.2 de la LOTUP.  
Atés que l'aprovació de la modificació del Pla parcial correspondrà a l'Ajuntament, la valoració requerida correspondrà a aquest, que haurà d'emetre el seu informe amb caràcter previ a l'aprovació de l'instrument de planejament.  
  
F. Determinació de l'existència d'efectes significatius.  
Segons estableix l'article 46 de la LOTUP l'òrgan ambiental ha de determinar si un pla o la seua modificació ha de ser objecte d'avaluació ambiental i territorial si es determina l'existència d'efectes significatius en el medi ambient, tenint en compte els criteris establits en l'annex VIII, si és el cas, amb consulta prèvia a les administracions públiques afectades, i amb les consideracions a què es refereix l'art. 51 de la LOTUP.  
A la vista de la documentació presentada, d'acord amb els criteris de l'annex VIII de la Llei 5/2014, de 25 de juliol, d'ordenació del territori, urbanisme i paisatge (LOTUP) considera:  
Que de la modificació puntual núm. 34 del Pla general i modificació puntual núm. 2 del Pla parcial sector PAU-2 El Castellet a Sant Vicent del Raspeig suposa una modificació menor sobre un sòl urbà que incrementa els sòls dotacionals i manté l'edificabilitat, la qual cosa no suposa una incidència significativa en el model territorial; tampoc representa cap vulnerabilitat enfront de característiques naturals ni infraestructures existents, i en definitiva, el pla tal com es presenta és pertinent quant a la integració de consideracions mediambientals, a fi de promoure el desenvolupament sostenible en el seu àmbit.  
  
Que de la modificació puntual núm. 34 del Pla general i modificació puntual núm. 2 del Pla parcial sector PAU-2 El Castellet a Sant Vicent del Raspeig no es deriven problemes ambientals significatius, segons s'extrau de les dades i cartografia disponibles, i específicament des dels aspectes objecte d'estudi, tal com s'ha informat.  
Així doncs, analitzada la documentació presentada i el seu objecte, els informes sectorials emesos, revisada la cartografia existent en el Sistema d'Informació Territorial d'aquesta conselleria, es pot determinar, respecte de la modificació puntual núm. 34 del Pla general i modificació puntual núm. 2 del Pla parcial sector PAU-2 El Castellet a Sant Vicent del Raspeig que el procediment d'avaluació simplificada és suficient per a determinar que la modificació no presenta efectes significatius sobre el medi ambient.  
  
G. Proposta d'acord.  
Atenent el que estableix l'article 51.2.b de la LOTUP, i ja que la modificació puntual avaluada no té efectes significatius en el medi ambient i el territorial i se sotmet al procediment simplificat d'avaluació, d'acord amb allò que s'ha exposat es resol:  
Emetre informe ambiental i territorial estratègic favorable en el procediment simplificat d'avaluació ambiental i territorial estratègica de la modificació puntual núm. 34 del Pla general i modificació puntual núm. 2 del Pla parcial sector PAU-2 El Castellet a Sant Vicent del Raspeig d'acord amb els criteris de l'annex VIII de la LOTUP, per no tindre efectes significatius sobre el medi ambient, correspon continuar la tramitació d'aquesta modificació d'acord amb la seua normativa sectorial, sempre que s'ajuste a allò que s'ha descrit en la documentació presentada així com al que estableix la legislació vigent i els informes emesos respecte d'això, i es complisquen les determinacions següents:  
  
1. Abans de l'aprovació definitiva del pla s'obtindrà informe favorable, si és el cas, del servei competent en matèria de mobilitat.  
2. L'aprovació definitiva de la modificació puntual núm. 5 TQE-9 Castellet correspon a l'Ajuntament, que haurà de valorar entre l'elaboració d'un estudi d'integració paisatgística o l'adopció de mesures d'ordenació i integració paisatgístiques (conforme l'art. 35.2 de la LOTUP) i emetre un informe, previ a l'aprovació definitiva de la modificació, incorporant si és el cas les determinacions que s'hi indiquen.  
  
  
Segons estableix l'article 51.7 de la LOTUP, l'informe ambiental i territorial estratègic perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana no s'ha procedit a l'aprovació de la modificació puntual núm. 34 del Pla general i modificació puntual núm. 2 del Pla parcial sector PAU-2 El Castellet a Sant Vicent del Raspeig en el termini màxim de quatre anys des de la publicació. En aquest cas, el promotor haurà d'iniciar novament el procediment d'avaluació ambiental i territorial estratègica simplificada de la modificació.  
  
  
Òrgan competent  
La Comissió d'Avaluació Ambiental és l'òrgan competent per a emetre l'informe ambiental i territorial estratègic a què es refereix l'article 51.2.b de la Llei 5/2014, de 25 de juliol, de la Generalitat, d'ordenació del territori, urbanisme i paisatge de la Comunitat Valenciana, de conformitat amb allò que disposa l'article 3.2 del Decret 230/2015, de 4 de desembre, del Consell, pel qual s'aprova el Reglament de l'òrgan ambiental de la Generalitat als efectes d'avaluació ambiental estratègica (plans i programes).  
E vista del que antecedeix, la Comissió d'Avaluació Ambiental, Acorda: emetre informe ambiental i territorial estratègic favorable en el procediment simplificat d'avaluació ambiental i territorial i estratègica de la modificació puntual núm. 34 del Pla general i modificació puntual núm. 2 del Pla parcial sector PAU-2 El Castellet a Sant Vicent del Raspeig, per considerar que no té efectes significatius en el medi ambient, amb el compliment de les determinacions que s'inclouen en l'esmentat informe.  
Notificar als interessats que contra la present resolució, atés que no és un acte definitiu en via administrativa, no es pot interposar cap recurs; la qual cosa no és inconvenient perquè puguen utilitzar-se els mitjans de defensa que en el seu dret estimen pertinents.  
Cosa que li notifique perquè en prenga coneixement i als efectes oportuns.  
Cosa que se certifica amb anterioritat a l'aprovació de l'acta corresponent i a reserva dels termes precisos que se'n deriven, conforme ho autoritza l'article 18.2 de la Llei 40/2015, d'1 d'octubre, de règim jurídic del sector públic.  
  
València, 9 de febrer de 2017.- El secretari de la Comissió d'Avaluació Ambiental: José del Valle Arocas.»  
  
  
  
«Informe ambiental i territorial estratègic  
Tràmit: avaluació ambiental de la modificació de la unitat d'execució UE 6-A del Pla general.  
Promotor: Ajuntament de Tavernes Blanques.  
Autoritat substantiva: Consell de la Generalitat.  
Ajuntament de Tavernes Blanques i CTU de València.  
Localització: terme municipal de Tavernes Blanques (València).  
Expedient:73-16-EAE.  
  
La Comissió d'Avaluació Ambiental, en sessió realitzada el 9 de febrer de 2017, va adoptar l'acord següent:  
Vista la proposta de l'Informe ambiental i territorial estratègic de la modificació de la unitat d'execució UE 6-A del Pla general de Tavernes Blanques, en els termes següents:  
En data 17 d'agost de 2016 té entrada en el Servei d'Avaluació Ambiental Estratègica, sol·licitud d'inici de l'avaluació ambiental de l'expedient de modificació de la UE 6-A del Pla general de Tavernes Blanques (València), en els termes previst en la Llei 5/2014, de 25 de juliol, d'ordenació del territori, urbanisme i paisatge de la Comunitat Valenciana (LOTUP).  
1. Documentació aportada. El 17 d'agost de 2016 la Direcció Territorial de la Conselleria d'Infraestructures, Territori i Medi Ambient de València, remet una còpia digital i en paper, de l'expedient de modificació de la UE 6-A del Pla general de Tavernes Blanques (València), en què sol·licita l'inici del procediment d'avaluació ambiental d'aquest.  
  
La documentació presentada (en format paper i digital), de data de redacció juny de 2016, consta de:  
Document inicial estratègic.  
Esborrany de la modificació de la UE 6-A del Pla general.  
  
2. Model territorial vigent.  
2.1. Informació territorial. El municipi de Tavernes Blanques, de 0,7 km² d'extensió, es localitza en la comarca de l'Horta Nord, a la província de València. Dista de la capital provincial 3 km; la seua població segons l'INE a 01.01.2016 era de 9.181 habitants. Tavernes Blanques limita al nord amb el barranc del Carraixet, que el separa dels termes de Bonrepòs i Mirambell i Almàssera; a l'est amb Alboraia i al sud i oest amb València.  
Pràcticament la totalitat del sòl del terme municipal està classificada de sòl urbà: residencial, dotacional i industrial.  
2.2. Planejament vigent. Consisteix en el Pla general aprovat definitivament per la Comissió Territorial d'Urbanisme (CTU) de València el 29 de desembre de 1987 (BOP 31.12.1987). Per la data d'aprovació aquest pla no es va avaluar ambientalment.  
Es troba en tramitació un nou Pla general, i s'emet document de referència el 22 setembre de 2009 per la directora general del Medi Natural (expedient 44-2009-EAE).  
  
3. Descripció de la proposta.  
3.1. Antecedents. Després de l'aprovació del Pla general de 1987, es van dur a terme dues modificacions d'aquest:  
- Expedient 156-1994-AIA modificació núm. 2 del PGOU, va revisar la classificació del sòl del municipi i la seua estructura territorial; la modificació es va aprovar per la CTU de València el 31 de gener de 1995 (BOP 25.03.1995); aquesta modificació es va avaluar ambientalment i es va emetre declaració d'impacte ambiental (DIA) en data 30 de gener de 1995.  
- Expedient 173-2006-AIA modificació del PGOU UE-6, va delimitar en una única UE les anteriors unitats 6-A i 6-B i va reclassificar 3.418 m² de sòl no urbanitzable a sòl urbà. Aquesta modificació es va avaluar ambientalment, es va emetre DIA en data 5 d'octubre de 2006 i es va aprovar definitivament l'11 de juny de 2009.  
Així el Pla general vigent classifica el sòl del terme municipal d'urbà i no urbanitzable. Dins del sòl urbà, es delimiten terrenys destinats a equipament públic que actualment no s'han obtingut, no són de titularitat pública, i a més no estan inclosos en cap àmbit de gestió que permeta la seua obtenció en règim de justa distribució de beneficis i càrregues.  
  
Els terrenys descrits en el paràgraf anterior estan situats al nord-est del terme, junt amb el límit del sòl urbà; les seues condicions són:  
- Classificació del sòl: urbà  
- Qualificació: sistema general d'equipament esportiu i viari públic  
  
- Superfície: 4.490,49 m²  
Sobre part d'aquests terrenys els seus actuals propietaris van manifestar, en data 12 de maig de 2015, propòsit d'iniciar expedient de preu just tal com preveu l'article 104.1 de la LOTUP.  
3.2. Àmbit. Els sòls afectats per la present modificació se situen en dos àmbits:  
- Sòl dotacional públic situat el nord-est del terme municipal. Està qualificat amb dues categories: xarxa primària equipament esportiu i xarxa viària, comprén 4.490,49 m². Actualment aquest sòl està destinat a la seua explotació agrària, sense edificació ni cap urbanització.  
- Unitat d'execució 6-A del Pla general vigent, la delimitació del qual és l'establida per la modificació del PGOU aprovada en 2009. Aquesta UE es configura com una bossa de sòl urbà sense urbanitzar ni edificar, que limita al nord-oest amb sòl no urbanitzable comú, i en la resta dels seus límits amb sòl urbà residencial consolidat.  
3.3. Objecte i justificació. Vist allò que s'ha exposat en els paràgrafs anteriors, l'objecte de la present modificació serà el d'incloure els terrenys qualificats de dotacionals i no obtinguts, en un àmbit de sòl urbà on siga possible la gestió per mitjà de la justa distribució de beneficis i càrregues, evitant la seua obtenció per mitjà d'expropiació i poder així aplicar l'article 104.4 de la LOTUP. La unitat d'execució a què s'adscriu el sòl dotacional és la UE 6-A, per la qual cosa cal modificar l'ordenació detallada de la UE per a incrementar l'aprofitament objectiu i poder així mantindre l'aprofitament tipus amb el mateix valor que té actualment.  
Els paràmetres urbanístics vigents i els proposats són els següents:  
  
  
UNITAT D'EXECUCIÓ UE - 6A  
Paràmetres urbanístics Ordenació actual m² Ordenació proposada m²  
Àrea de repartiment 36.614,00 39.433,65  
Edificabilitat residencial 57.246,00 57.246,00  
Edificabilitat terciària - 4.495,25  
Total edificabilitat 57.246,00 61.741,25  
U.A. residencials 57.246,00 57.246,00  
U.A. terciàries - 4.270,49  
Total U.A. 61.516,49  
Aprofitament tipus (AT) 1,56 1,56  
Sòl dotacional públic 18.441,00 19.895,00  
 Zona verda 5.625,00 5.625,00  
 Xarxa viària 12.816,00 14.270,00  
  
  
3.4. Alternatives. L'abast de la modificació es limita exclusivament a l'obtenció de sòl dotacional. En el document es plantegen 3 alternatives:  
  
Alternativa 0. No realització de la modificació. No es podria obtindre el sòl dotacional lliure de càrregues i per tant, s'hauria d'afrontar la seua expropiació, amb les consegüents càrregues econòmiques per al municipi.  
Alternativa 1. Estudia la possibilitat d'incloure sòl lucratiu en la unitat de sòl dotacional per a possibilitar l'equidistribució de beneficis i càrregues. L'alternativa es considera inviable pels aspectes següents:  
  
- El sòl dotacional confronta al nord amb sòl no urbanitzable protegit domini públic hidràulic, a l'oest amb una zona d'equipaments esportius ja implantats i a l'est amb sòl urbà la vocació del qual és clarament la de configurar-se com a vial d'accés al barranc del Carraixet.  
- Els terrenys situats a l'est de l'àmbit dotacional són actualment terrenys d'horta en explotació que convindria protegir.  
- Al sud de l'àmbit hi ha terrenys urbans d'ús residencial i sense edificar, però l'increment de les seues pròpies cessions amb nous sòls dotacionals, establiria una relació amb l'aprofitament urbanístic que faria inviable el seu desenvolupament.  
  
Alternativa 2. Proposa l'adscripció del sòl dotacional a les UE sense desenvolupament. En el municipi hi ha dues unitats en aquestes circumstàncies: UE 6-B i la UE 6-A.  
- UE 6-B, aquesta unitat conté terrenys d'horta que l'Ajuntament vol preservar, per la qual cosa probablement durant el procés de redacció del nou Pla general la unitat modifique el seu perímetre reduint la seua superfície.  
- UE 6-A, els terrenys inclosos en la unitat no estan cultivats i la possibilitat d'incloure el sòl dotacional no obtingut és major pels motius següents:  
· La unitat té una superfície i AT major que la UE 6-B, per la qual cosa pot incloure més fàcilment sòl dotacional sense introduir modificacions significatives en la seua actual ordenació.  
· Per la seua situació, entre sòl urbà consolidat i la seua naturalesa ja transformada, no es preveu que en la futura revisió del Pla general es redelimite la unitat reduint la seua superfície.  
Per allò que s'ha exposat és pel que es tria l'alternativa 2 i la UE 6-A, a fi de desenvolupar la modificació proposada.  
  
4. Consultes realitzades  
Per part d'aquesta direcció general, com a òrgan ambiental, i d'acord amb el que disposa l'article 51.1 de la LOTUP, la documentació presentada s'ha sotmés a consulta a les següents administracions perquè, si ho estimen oportú, hi formulen suggeriments:  
  
Data de consulta Data d'informe Administració Pública consultada  
01.08.2016 02.02.2017 Conselleria d'Habitatge, Obres Públiques i Vertebració del Territori.  
Servei Territorial d'Urbanisme de València. STU.  
04.10.2016 02.01.2017 Conselleria d'Habitatge, Obres Públiques i Vertebració del Territori.  
Subdirecció General del Territori i Paisatge. PAISATGE.  
04.10.2016 27.10.2016 Conselleria d'Habitatge, Obres Públiques i Vertebració del Territori.  
Subdirecció General del Territori i Paisatge. PATRICOVA.  
  
  
Els informes rebuts es publiquen en la web www.agroambient.gva.es/eae on es podrà consultar el seu contingut integre  
  
  
5. Identificació i valoració de possibles efectes sobre el medi ambient  
D'acord amb allò que s'ha estipulat en l'article 46.3 de la LOTUP, l'òrgan ambiental i territorial determinarà, tenint en consideració els criteris de l'annex VIII, el sotmetiment al procediment d'avaluació ambiental i territorial ordinari o simplificat, en funció de la certesa de la determinació de l'existència d'efectes significatius sobre el medi ambient, prèvia consulta a les administracions públiques afectades a les quals es refereixen els articles 48.d i 51.1 de la LOTUP.  
5.1. Paisatge. De conformitat amb el que estableix l'art. 6 de la Llei 5/2014, LOTUP, el paisatge s'integrarà en totes les polítiques sectorials que incidisquen en aquest i, en concret, en la planificació territorial i urbanística, actuarà com a criteri condicionant en la implantació d'usos, activitats i infraestructures, la gestió i conservació d'espais naturals i la conservació i valoració d'espais culturals.  
El Servei d'Infraestructura Verda i Paisatge, en data 2 de gener de 2017, informa que «cal considerar innecessària la redacció d'un instrument de paisatge per a les modificacions de l'ordenació estructural proposades», no obstant això, a fi de garantir la mínima afecció sobre el recurs paisatgístic Viacrucis i cementeri de Tavernes Blanques i per la situació confrontant de la UE 6A amb paisatge d'horta d'alt valor «es considera necessària la inclusió en la fitxa o la normativa urbanística de la modificació prevista dels següents condicionants per al seu desenvolupament:  
- Es redactarà un estudi d'integració paisatgística per a l'ordenació detallada de l'àmbit  
- S'inclouran els condicionants per a la protecció del recurs paisatgístic citat, definit pel conjunt del cementeri i l'itinerari de capelles i ciprers que configuren el viacrucis, establits en l'esborrany de la modificació de la UE 6A, i en la fitxa del Catàleg del PAT d'ordenació i dinamització de l'Horta de València  
- El recurs paisatgístic identificat ha de quedar integrat en la infraestructura verda municipal junt amb el recorregut històric i paisatgístic a què s'associa, amb l'aprovació d'aquesta modificació puntual, ha d'incloure la definició de la infraestructura verda de l'àmbit en la seua ordenació estructural.  
Les zones verdes de la xarxa secundària junt amb els itineraris que les connecten i donen continuïtat al conjunt de la infraestructura verda s'integraran amb l'aprovació de l'instrument que establisca l'ordenació detallada de l'àmbit.»  
5.2. Risc d'inundació. PATRICOVA. El 27 d'octubre de 2016 el Servei d'Ordenació del Territori informa que l'actuació proposada no està afectada per risc d'inundació.  
5.3. Urbanisme. El 2 de febrer de 2017, el Servei Territorial d'Urbanisme de València informa que tenint en compte el contingut de la modificació els òrgans ambiental i territorial serà l'autonòmic, així com que, des del punt de vista de les competències urbanístiques, no pareix que haja de tindre efecte significatiu sobre el medi ambient.  
No obstant això, als efectes de la posterior tramitació urbanística de la modificació del pla general, efectua una sèrie de consideracions que s'hauran de tindre en consideració.  
  
6. Consideracions jurídiques  
L'avaluació ambiental estratègica és l'instrument de prevenció, establit en la Directiva 2001/42/CE del Parlament Europeu i del Consell de 27 de juny, per a la integració dels aspectes ambientals en la presa de decisions de plans i programes públics. Aquesta Directiva s'incorpora al dret intern espanyol per mitjà de la Llei 21/2013, de 9 de desembre, d'avaluació ambiental, i al dret autonòmic per mitjà de la Llei 5/2014, de 25 de juliol, d'ordenació del territori, urbanisme i paisatge de la Comunitat Valenciana (LOTUP).  
El Reial decret legislatiu 7/2015, de 30 d'octubre, pel qual s'aprova el text refós de la Llei de sòl i rehabilitació urbana, estableix en l'article 22 que els instruments d'ordenació territorial i urbanística estan sotmesos a avaluació ambiental de conformitat amb el que preveu la legislació d'avaluació ambiental.  
  
7. Proposta d'acord  
Segons estableix l'article 51.2.b de la LOTUP, d'acord amb els criteris de l'annex VIII d'aquesta llei, la modificació no estableix el marc per a projectes i altres activitats subjectes a avaluació d'impacte ambiental; no influeix en altres plans o programes; no té incidència en el model territorial vigent en el municipi, no afecta elements del patrimoni natural ni del patrimoni cultural; la modificació incideix sobre un àmbit urbà que no presenta risc d'inundació; en conseqüència la modificació proposada no presentarà afeccions sobre el medi ambient.  
Per això, tenint en consideració els informes emesos i l'avaluació realitzada, es pot concloure que el procediment d'avaluació ambiental simplificada és suficient per a determinar que la proposta de la modificació de la UE 6-A del Pla general de Tavernes Blanques (València) no presenta efectes significatius sobre el medi ambient.  
D'acord amb allò que s'ha exposat, es resol: emetre informe ambiental i territorial estratègic favorable en el procediment simplificat d'avaluació ambiental i territorial estratègica de la modificació de la UE 6-A del Pla general de Tavernes Blanques (València) d'acord amb els criteris de l'annex VIII de la LOTUP, per no tindre efectes significatius sobre el medi ambient, i correspon continuar la seua tramitació d'acord amb la seua normativa sectorial.  
1. En la redacció definitiva de la modificació s'hauran de tindre en compte les consideracions del Servei Territorial d'Urbanisme arreplegues en el seu informe de data 2 de febrer de 2017.  
2. Prèviament a la seua aprovació definitiva s'haurà d'incorporar en la fitxa o en la normativa urbanística de la modificació els condicionants ressenyats en el punt 5.1 del present document que es corresponen amb l'informe del Servei d'Infraestructura Verda i Paisatge de data 2 de gener de 2017.  
Segons estableix l'article 51.7 de la LOTUP, l'informe ambiental i territorial estratègic perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana no s'ha procedit a l'aprovació de la modificació puntual en el termini màxim de quatre anys des de la publicació. En aquest cas, el promotor haurà d'iniciar novament el procediment d'avaluació ambiental i territorial estratègica de la modificació.  
Òrgan competent  
La Comissió d'Avaluació Ambiental és l'òrgan competent per a emetre l'informe ambiental i territorial estratègic a què es refereix l'article 51.2.b de la Llei 5/2014, de 25 de juliol, de la Generalitat, d'ordenació del territori, urbanisme i paisatge de la Comunitat Valenciana, de conformitat amb allò que disposa l'article 3.2 del Decret 230/2015, de 4 de desembre, del Consell, pel qual s'aprova el Reglament de l'òrgan ambiental de la Generalitat als efectes d'avaluació ambiental estratègica (plans i programes).  
E vista del que antecedeix, la Comissió d'Avaluació Ambiental, acorda: emetre informe ambiental i territorial estratègic favorable en el procediment simplificat d'avaluació ambiental i territorial estratègica de la modificació de la UE 6-A del Pla general de Tavernes Blanques (València), per considerar que no té efectes significatius en el medi ambient, amb el compliment de les determinacions que s'inclouen en l'esmentat informe.  
Notificar als interessats que contra la present resolució, atés que no és un acte definitiu en via administrativa, no es pot interposar cap recurs; la qual cosa no és inconvenient perquè puguen utilitzar-se els mitjans de defensa que en el seu dret estimen pertinents.  
Cosa que li notifique perquè en prenga coneixement i als efectes oportuns.  
Cosa que se certifica amb anterioritat a l'aprovació de l'acta corresponent i a reserva dels termes precisos que se'n deriven, conforme ho autoritza l'article 18.2 de la Llei 40/2015, d'1 d'octubre, de règim jurídic del sector públic.  
  
València, 9 de febrer de 2017.- El secretari de la Comissió d'Avaluació Ambiental: José del Valle Arocas.»  
  
València, 8 de maig de 2017.- El director general de Medi Natural i d'Avaluació Ambiental: Antoni Marzo i Pastor.